钦定古今图书集成/理学汇编/经籍典/第085卷 > 宋朱元昇三易备遗 > 《连山易述意》
## 钦定古今图书集成/理学汇编/经籍典/第085卷 > 宋朱元昇三易备遗 > 《连山易述意》

夫《连山》者，三《易》之首也。案《周礼疏》，谓夏曰连山，又述
杜子春谓连山为伏羲易，夏因其名。是知《连山》作于
伏羲，夏后氏用《连山》，亦犹《归藏》作于黄帝，商人用《归
藏》，其义一也。夫子曰：我欲观夏道，是故之杞，而不足
证也，吾得夏时焉。呜呼！《连山》虽亡，夏时犹在。夫子《说
卦》曰：“天地定位，山泽通气，雷风相薄，水火不相射”者，
实与《河图》卦位相应。又曰：“帝出乎震，齐乎巽，相见乎
离，致役乎坤，说言乎兑，战乎干，劳乎坎，成言乎艮”者，
实与《洛书》卦位相应。虽《河图》《洛书》分方各异，为用不
同，然即图书卦位，参夏时气候，如以圭测景，以鍼定
方，知其为无爽也。夫子之杞而得者其此乎？连山之
《易》可证者其此乎？夫子《说卦》述昔者圣人之作《易》也，
杜子春谓《连山》作于伏羲，因于夏后氏，不其然乎？愚
于是述《连山》备遗。